
      Voljenoj mami Dorti u sjećanje
    

  
    BOLEST

  
    rekla mi je za restoran u kojem si možemo priuštiti ručak

mi, a ponekad i oni, i njima je kriza

kaže da je ovdje skuplje nego u Berlinu

nikad nisam bila u Berlinu

svi kažu da imam zašto, ja kažem jednom ću
kada sruše sve preostale zidove, gurmanske

da gulaschsuppe ne moram u torbi skrivati

torba mi je već tijesna

ne kao njena koja puca po svim šavovima

jer u njoj žive svi ti filmovi koje nije prodala,

ali i dalje tijesna; papiri, karte, rezervacije za čekanje

čekanje odobrenja da mogu pisati

na poluprazan želudac i rupa punu kapu

  
    kako da ih zaobiđem kada me gledaju

nikada ne kažem ništa, pretvaram se da me izložba čeka,

onaj mali alien kojega ni Hirst nije volio

rekla bih nešto da znam kako je,

ali uputu u vodiču nisam pronašla,

nasmiješim se glupavo i kažem welcome,
welcome gdje? welcome kada?

u moju pjesmu, u moju povratnu kartu sa znakom Croatia busa

i slikom Plitvičkih jezera za koje ionako svi misle da se gase noću

  
    u kasinu na neparnom broju Sporgassea poslužuju krafne

one prave, debele i sočne,

aparat za šlag s desne je strane drvenoga šanka,

na televiziji prijenos utakmice, a za stolom dvojica kockara

klade se hoće li sunce nad Murom izdržati dan

mislim da neće, ali ziherašica sam pa mi je draže krafnu za euro pojesti

on ostavlja bicikl pred ulazom i fotografira nas,

mlađahnu konobaricu i mene,

bolje bi mu bilo da je uslikao preostalu krafnu

ona mu je sigurnija umjetničko-kulinarska investicija

  
    ima tu svega; ručnika, tanjura, lonaca

čak i usisivač kojega sam morala usisati da proradi

netko je morsku sol ostavio u ormaru, dopola punu,

ovdje rijeka ne miriše, ona teče,

osam ju mostova grli jer su četiri premalo za tu jačinu dijagnoze,

uvijek mogu pješice ako zakasnim na zadnju vožnju liftom

(ako su mogli Francuzi zašto ne bih mogla i ja? ili su oni konjima strategije vukli)

koljena me ne služe otkako me metalna šipka nespremnu zaskočila

u proljeće kraj jezera Como, s njegove građanske strane,

trudim se da ne kasnim, čistim i spremam kao da sam doma,
jesam li?

sigurno jesam kada je sve tako čisto i mirisno u stanu

  
    o Mediteranu sve najbolje, njega se ni Tito bojao nije,

a i zašto bi kada grije više od bilo koje devine deke

svrstan je u najodvažnije među toplijima

osim u veljači kada se deke sakriju na najvišu policu iznajmljenoga ormara

pa i ručnik dobro posluži jer peći tamo nema

netko je na perilicu rublja odložio svoj zeleni

stavljam ga na mokru kosu zapetljanu od suhoga zraka

i podmukle hladnoće koja vreba one koji od nje bježe

pustit ću svoj mediteranski, crni i plišani, na istoj perilici,

taj može upiti metre i metre kose s Istoka

  
    obula sam cipele na petu, posebno spremljene za ovu priliku,

a prilika je šetnja dok mi prsti ne prokrvare

šofer je zanovijetao vidjevši moju prtljagu i duplo mi ju naplatio

nisam htjela objašnjavati kako se bojim hladnoće

i kako su mi potrebne duple čarape da izdržim dan

mama mi je govorila da u autobusu popričam sa strancima

jednim zavojem lako, drugim sve teže,

ni Opernhaus nije više kao što je bila

Verdi danas, Verdi sutra,

za one koje nemaju cipele na petu 3D Opernhaus s računala

mogu još malo do CunTre gdje slamaju poeziju

pa do butika za afro frizure u gradu u kojemu nema afro frizura

Verdi danas, afro sutra

ni pete ne mogu podnijeti svaku ulicu svijeta

  
    može li se jazz sa mnom nositi

prenijeti me tupo preko kontrabasa da nitko ne primijeti

saksofon mora da je rudiment nepoznatoga božjega uda

ili si je samo tako utuvio u ton pa puše i na hladno

pred kraj koncerta sklapam oči, glazba je prodala vragu žice,

Phillip je napisao pjesmu o pticama i konjima

kao Patti nekada, no ona od konja nije vidjela pticu,

(na konju je i glazba o konjima)

ipak je pjesma bila o ptici, ne o rugalici,

već o onoj koja dolazi u paru

  
    dvije su vrste gladi –

ona koju si možeš priuštiti i ona koju sakrivaš jer je se sramiš

zato ovo nije vrijeme za nas, ovo vrijeme nije za nikoga,

(osim za onoga koji može nabrojiti dvije vrste konjskoga mesa)

ti znaš o čemu pričam kao što je to znala i žena na brodu za Ameriku

koja je od gladi umrla radeći kao kuharica u bogatoj obitelji

(a krevet je dijelila s onom koja je Andyju donijela 15 minuta slave)

kako si mi drag bio dok sam ti pokušavala namignuti

ali mi se kapak smrznuo pa sam nastavila hodati

do novoga štanda s pijancima koji meso nikada nisu takli

  
    najuzbudljiviji su silasci iz autobusa jer ne znam što bih sljedeće napravila

da zapalim cigaretu pa krenem dalje

ili da pobjegnem što dalje od onih koji me traže po cigareti

ipak uvijek prvo zapalim

pa izdahnem put, neće mi više trebati,

ovdje ću disati i slati drugima poruke kako da dišu,

no nekoliko dana kasnije lovi me kroničan kašalj

ni doktori ne znaju što mi je, misle, nije alergija, ona bi već prošla,

ako je hladnoća, kažu nema spasa,

lijek je u moru koje je i Tita jednom na Brijunima izliječilo

dok ne prestane, svaki dim predstavlja mi toliki užitak

da ni ne pomišljam više na rumunjski,

jezik poezije, modernoga lunaparka za okorjele (novo)skitnice

  
    kada sam odlazila sunce u Opatiji bilo je toliko jako

da sam šetnicom morala hodati zatvorenih očiju

dok mi je mozgom kružio akvarel žarkih boja

kao da prvi put hodam Marsom

onim gore, za kojega Rusi tvrde da je plahta,

moja je plahta žuta i miriše na prijašnje vlasnike

ne smeta mi njihova prisutnost u krevetu

barem imam društvo nedjeljom kada se svjetla u devet ugase

jer se treba pripremiti za novi radni dan u restoranu Opatija

oni ne serviraju sunce ni plahtu od koraka, samo specijalitete iz mora,

blijedoga jastoga u blitvi i čašu dozreloga Terana

sve mi je na točkice

i suncobrani koji su zatvoreni i jastog koji me gleda s cjenika

  
    noću ništa ne izgleda opasno

čak i svjetla koja galebovima prijete

dobivaju manje blještavi odsjaj

(kaže Korado da zbog svjetla galebovi napadaju trgovačke centre)

ne pronalazim što tražim, ni danju ni noću,

pričate li barem Bosnian

ne, samo s rodbinom,
So long, Solange, jedina je koju poznajem,

Kanađankama je sve feš

planine im priječe pogled na ocean

pa po cijele dane čitaju zabavne romane,

pjevate li barem nostalgiju

ne, samo s ljubavlju

  
    nisu sva djeca ista, moje nije, a nisam ni ja,

neka kredom uče pisati po mysoreovskoj statui Šive

neka nikada ne nauče, kao ono moje,

daruju mi med s njegovih nogu
probaj, uvjeravaju me, jestiv je,

jedem med s njegovih nogu, slađi je od istarskoga,

neko me dijete ispred univerziteta pita cigaretu

nisu sva djeca ista, neka djeca nisu nikada ni bila djeca

  
    ona voli izgovor jer se pomoću njega lakše orijentira

zna što očekivati i koga zavesti, uvijek njega,

ne znam izgovoriti slovo L pa je moje Love Vove,

na priredbi joj je drugarica Zlatka dala da recitira Morčića

rekla je da je to za dobro bratstva i jedinstva

njezin Ć odzvanjao je talijanskim odjeljenjem

(škola je ime dobila po partizanu, ali su ga promijenili jer se Marija nitko nije sjećao)

Morčić je uskoro postao Moržiž

a ona je od silnoga uzbuđenja odšetala do Zrenjanina

i tamo se zauvijek zagubiVa

  
    KUGA I NJEZINE KĆERI

  
    koža mi je suha kao pustinja po kojoj si me učila voziti sandboard

koliko god kreme stavljala na tijelo i dalje je suha

moja je koža kao paralelna pustinja u kojoj se smije ležati

nikada skakati visoko jer bogovi sve vide

pustinja se može nadati vodi, moja koža ne,

voda joj nije dovoljna

preduboko je zalegla i sramežljivo pogledala bogu u leđa

  
    volim miris maslaca

ostaje mi u nosnicama

toliko dugo da ću s njim zaspati

volim kakao maslac

kojega sam nabavila u novosadskoj apoteci

prodavačica je mislila da se šalim

jer ga odavno nitko nije tražio

kakao je bijele boje

varaju me da će mi ga koža upiti

vjerujem da čini čuda

  
    po povratku mažem se čudesnim maslacem

koža ga ždere kao pinč tamnu čokoladu

gutanje traje cijelu minutu i još nešto sitno

promatram je kako mijenja boju

crvena, bijela, svijetlo ljubičasta

sada je nešto manje suha

ali na putu da postane opet ista

prkosna, damski zazorna

  
    tvoja je koža bila puno mekša od moje

hvalila si se njome

kada bih rekla kako mi prsti nisu više prsti

nikada nisi koristila kremu

čak ni maslac

a opet ti je koža mirisala

po kemijskom sastavu neke lijepe kutijice

ne volim organsko, samo kemijsko

jedino me ono može nahraniti masnoćom

  
    kosu si prala običnim sapunom

mora da ti je zato bila tako gusta
na čiju je moja čudila si se

uvijek bih odgovorila da je moja samostalna

napipala sam ono o čemu si pričala

kad sam ti nježno prolazila krpicom po koži

dva prošla života

jedan sadašnji

i budući kojega ti nastojim isplanirati u što kraćem roku

jer sapun si potrošila

kao što sam ja plan o snu u kadi potopila

  
    pijesak se nije povlačio pred mojim tabanima

ili su bili toliko vreli da ih nije znao ohladiti

ili se nije imao kamo skloniti

htjela sam ih negdje utabaniti

(da budu spremna ranojutarnja pješadija)

nije mi važno hoće li poslije biti u još gorem stanju

ionako život neću provesti u pustinji

nego u čarapama

termo čarapama prikladnijima za zapadnije krajeve

  
    poljubila sam te u lijevi pa u desni obraz

obrve su ti bile uredno počešljane

nokti podrezani baš kao u reklamnom letku

noge depilirane, glatke i mirisne,

iskoristila si wellness tretman za budući život

onaj gratis, medicinski,

tada još nisam znala

da je tvoj budući upravo zamijenio sadašnji život

  
    glava mi pada na tvoja prsa

litre suza isušuju kožu

(tako barem piše u dermatološkim priručnicima)

očna implozija u milisekundi toga četvrtka

(ne onoga Vallejovskoga u kojem on umire na kiši)

tekućina se vraća natrag u moje tijelo

teče kroz ždrijelo i povraćam suze

ne, nisu to bile krvave suze,

bila je to alergija na kremu koju sam namirisala na tvojoj bradi

  
    ne možeš više ležati, dosta ti je,

stavili su te na bok

nezgodno je jer ne možeš pomaknuti glavu

da vidiš tko te promatra s leđa

čuješ neko šuškanje

ne možeš se micati, ne možeš otvoriti oči,

znaš da si na boku jer te sve žulja

kašljanje, kihanje pa opet kašljanje,

otvaranje flastera, lijepljenje flastera, skidanje flastera
do kada moram ležati na boku?

do kraja posuđenoga vijeka flastera

  
    plitak udah za ručkom koji je zagorio

a pojela sam ga, sve do zadnjega krumpira,

to je bilo pristojno

lagano udisati, da se ne čuje napor

i možda bol,

to je bilo poželjno

lagano udisati, da se ne osjeti očaj zbog zagorenoga ručka,

teški izdisaji pritišću ti pluća

nije bilo lakše otkloniti bol mljackanjem

bukom koja zaglušuje sporost zlatnoga sata kupljenoga u Trstu

lagano, samo lagano,

pusti sat da otkuca novi odlazak na Ponte Rosso

  
    plače mi se
plači onda. ne mogu. ne idu mi suze.
kako onda znaš da ti se plače?

osjećam da sam tužna. zbog čega si tužna?

ne znam. kako ne znaš?

čini mi se da jesam, ali nisam sigurna

zaboravila sam naočale
ne brini, ja ću te voditi. gdje?
samo mi daj ruku i ne pitaj ništa

zar ne bi ovdje trebalo biti svjetlije?

barem ovdje, ako ne drugdje
ne znam. i ja sam prvi put ovdje.

kako ćemo se vratiti?
nisam sigurna da ćemo se vratiti

nije vječno. bitno je da smo zajedno.

  
    boja im je nepoznata, veličina pretpostavljena,

pod velikim su pritiskom, svakodnevno,

puno više nego ja, ja pišem,

one prenose teret krvi, ravno iz srca, nikada natrag,

ja mislim i kada mislim ne umaram se previše

i teško da mogu zastati na polovici puta

one strahuju od većega napora

najviše ljeti jer mogu umrijeti

da, mogu umrijeti,

a da nitko neće pitati koliko su se mučile

nitko im neće napisati osmrtnicu

osim mene jer ja pišem

kad mislim, mislim i o njima

po dolasku sparnih dana

bilo bi mi žao da umru u boli

bilo bi mi žao da nestanem,

a da ne otkrijem koliki je zapravo njihov teret

na brodu im je ljepše ležati,

na cesti im je lakše disati,

sjećaju me na sat

sjećaju me na dan

mislim o njima

njihovom djetinjstvu i zrelosti

pišem o njima

o njihovim dijagnozama,

pišem o njima

njihovim neurozama,

sjećaju me na sat

sjećaju me na dan

intime

intime

moje arterije

  
    voljela bih imati barem jednu cijelu o pticama

ili polovičnu o jednoj cijeloj ptici kao što je bila tvoja

kupljena na pjaci i nošena kroz grad sve do majušnoga balkona

gdje si joj pričala štorije s Azurne obale

i grijala je smijehom s alpskih padina kada si najljepšu od svih boja imala

jednoga su ti dana javili da je od tuge skočila s četvrtoga kata

pognuvši glavu među krila slijepljena od soli

(najobičnije kuhinjske soli)

andaluzijska se obala tresla od tvojih jecaja

naranče više nikada nisu bile tako sočne

ni marokanske fasade plavije

da bi ti oprostile što si ju čitavim gradom na golom ramenu nosila

  
    nisam htjela više prati kosu niti sive hlače odjenuti

bacila sam ih u smeće

i smeće zajedno sa slikama grada spalila

ne recikliram, ni plastiku, ni papir,

smeću ne dajem umjetno disanje, ni slikama šansu,

umrla sam na broju 12,

u četvrtak, oko deset uvečer,

možete mi reciklirati pjesme

u torbu, onako malo veću, s izvezenom papigom

i dvjema jednosmjernim kartama za put u prvu (ne)priliku

  
    MELANKOLIJA

  
    u povijesti kišobrana piše da je prvi bio slomljen

pa su se dame pod tuđe skute sklanjale

u povijesti kišobrana nigdje nije zapisano

koliko je dana padalo u Libanonu, Egiptu i Ateni

moja je povijest kišobrana kratka

ima svega dvije stranice –

na prvoj je naslov „Iz povijesti kišobrana“

na drugoj popis od dvadeset gradova u kojima sam kišu zatekla

ne izgleda kiša svugdje isto

negdje je smeđa, negdje zelena, u Sevilli bijela

u popisu gradova izostavila sam svoj

onaj koji u maternici čuva sve oblake ovoga svijeta

sve vlage ispisanih koordinata u kojima se tuge ukrštavaju

  
    ’89 su ulicu iznenada okupirale žabe

nadprosječno velikih glava i štapastih krakova

vatrogasci su stotine litara vode potrošili

a da nijedna nije krepala

mjere sigurnosti na snazi su bile pet dana

na prozorima su se, u kućnim pritvorima,

stiskali čarobnjaci u higijenskim oazama

dok sirena za prestanak opasnosti

nije probila signal televizijske sapunice,

ti si nam pomagala izgraditi drvenu kuću

u kući –

kuhinja bez štednjaka, dupli krevet bez nogara i toalet,

petero bi stalo, šesti ako ga se ugura kroz otvor za pse

kada su vatrogasci napokon nabavili plin

žabe su eksplodirale u tres časa

(u (p)otok sličan naftnom, samo manje vrijedan)

kao i ulica koja je zaboravila iskopčati električne vodove

  
    sjediti za kormilom ispod pelješkoga mosta

i loviti vjetar s poremećajem pažnje

slušati kožu kako pucketa i ljuska se

jer sunce je toliko blizu

da mu mogu otkinuti pjegu

i spremiti je u zapučak pamučne spavaćice

Portugalci su za istim kormilom sjedili

dok su im drugi u Belemu gradili spomenik

lica u kamenu koja gledaju prema Zapadu

i kompas koji turistima naplaćuje ekstra za povratak kući

vjetar je u dvadesetom stoljeću promijenio smjer

puše samo prema Sjeveru

(oni gore Portugalci bili su kuhari, ne pomorci)

sunce mi se u zapučku istrošilo

premladu sam mu pjegu ukrala

ako ju pogladim za sreću

možda mi zasvijetli još jednom za kraj

  
    žena crne kose cijeli dan mete autoput

kojega su Englezi izgradili da bi slonove

prodavali kao jeftine plišane igračke

kilometri ceste duži su od njezine kose

koja je samo divljina i ništa više od toga,

brojim stabla sandalovine
bila bi dobre cipele, ljetne naravno,

ovdje nitko ne nosi cipele, ni čarape,

samo štitnik za uši zbog rike slonova

čaj od đumbira je skuplji od kruha i sporo se hladi
bila bi dobra premija, šapne mi vozač, žena s autoputa

tiho se, tiho čisti cesta usput

  
    križevi pod žutim najlonima

John sigurno nije na takve mislio

kad je o working class pjevao

deformirani udovi migolje se po betonu

kao hobotnice u japanskim filmovima

(iako one imaju i stranu produkciju)

svaki put kad nagazim jedan

sluz poteče cijelom avenijom

a smrad truleži utopi vino iz štajerske radinosti

križevi se otkrivaju uoči Uskrsa

tamjanom se deratizira grad od rocka

tih je dana samo jednome dozvoljeno

da heroj bude, Johnu možda?

previše rocka i tamjan u opijum pretvori

šteta što John nije po vodi hodao

i takvu je za working class zaledio

pa da zime budu jestivije

kao hobotnice pod pekom za praznik rada

u Ublima koji su Rimljanima teško pali

  
    meniskus je opet iskočio iz posteljice

i probio se kroz naboranu kožu koljena

na drhtajima mosta tisuće ljudi poskakuje

i udiše vonj ribljih iznutrica

serviranih u restoranima kasatiranim u rupe zakona

mostom se može bosih nogu i tada je trešnja prijateljska

gotovo kao bas blues ploče koje nema u prodaji

osim na buvljacima u pretrpanim kutijama pamćenja

bore poput štrudla s višnjama umočene u toplo vrhnje

valjaju koljena lijevo pa desno

dalje od meteora sa Sibira /

na gradele s inćunima i glavicom siječanjskoga kupusa u octu

  
    u ružičastoj kutiji na burk papagaja

čuvam maramu i kapu koje mi ne pristaju

ali s njima poziram pred posterom Sophije Loren

papagaj je ime dobio po generalu

koji je volio ptice više od filmova

Kuda ideš, Sophijo?
tamo gdje je Pecku u oči upala Liz

maramu i kapu u kutiju spremam, na ničiju zemlju,

Kuda ideš, Sophijo?
na nečiji zid u ničijoj zemlji, na poster

  
    putovnicu je u torbicu spremila

jer ona mi slobodu daje

prije svoje punoljetnosti spakirala je tatin kovčeg

i uputila se u slobodu kako ju je zamišljala

kovčeg je tata dobio na poklon u brodogradilištu

u kojega je prebjegao iz sela, zatrpana snijegom, sve dane u godini

(bakrenu statuu nikad nije prežalio, Matković ju zaboravio taj dan izliti)

poljubio ju je u čelo, dao nešto dinara i zatvorio vrata,

brodovima je putovala kroz tri države i nekoliko poznatih otoka

(o brodovima je čitao u novinama koje je bi uzeo s porte)

na buri ruke postaju starije, a noge sve otečenije,

pustila je i brodove i glasne žudnje

i zatvorila kovčeg u kojem su bile sortirane, po veličini, godine,

tata joj je otvorio vrata, podložena ljubavi, sve dane u godini

  
    tratinčice u plastičnoj vazi, bijele ili žute,

stavljaju se na partizanske grobove

malene kao da su u njima pokopana djeca

voljela je govoriti o njemu koji se skrivao po hodnicima

i zajedno s onim, po čijem su imenu nazvali školu,

čitao Kaštelana,

da, bilo je vremena za čitanje,

da, bilo je to vrijeme poezije oslobođenja,

krsnice u plastičnoj vazi, više bijele nego žute,

nose se jednom godišnje na partizanske grobove

toliko velike da im nigdje ne pronalaze mjesto

  
    oko vrata je nosila ogrlicu od zuba morskih pasa

poredanih pravilno po dvanaest sa svake strane

to joj je bilo osiguranje u slučaja bolesti desni

terapija hvatanjem, grizenjem i mljevenjem
Carcharias taurus ima na zubima šiljke za dodatnu zaštitu

kako bi pobjegao Konstantinu na obalama Sicilije

od čeljusti morskoga psa može se izraditi 1250 ogrlica

od ugriza jednoga čovjeka može oboljeti čitavo čovječanstvo

  
    u desnom joj se madežu rodila riba

ne zlatna, ali s pozlaćenim zubima

poput one pronađene u Chelyabinsku,

u Institutu za proučavanje valova

utvrdili su da se radi o nerazvijenom blizancu

i da je sama bila šaranka

koja je iz jezera Tana u vrećici dopremljena u Europu

kako bi četverozupkama pružila malo ljubavi,

no one su se od etiopijske topline

toliko napuhale da je odletjela na prvo kopno

i tamo odlučila prezimiti, kao poslastica

  
    Milton ga je opet izgubio, u vrtu, piše u policijskom zapisniku,

među lijeskama, jetrenkama i hoyama

nije mu se moglo ući u trag, nikako,

crnom su vrpcom obilježili mjesto

i na sporedni ulaz postavili čuvare
možda se ipak vrati, barem na koji dan,

teško mu je bilo pobliže ga opisati,

a ni policija nije znala gdje da počne kopati

Milton ga je opet izgubio, u epilogu, piše u bolničkom kartonu

  
    onaj kojim me grliš taj volim

zatvoren u naša tri zida jer četvrti je progutala vlaga

okupan u turskoj kavi koja prokuhava

ne moramo gledati iza sebe i tražiti si sjene

tvoja je tamnija i pore su joj kao rupice u karamelu

onaj kojim me pitaš gdje sam taj imam

tonu nakrcan pridjevima, sporedan izvan sezone,

bol est bol est bol u svim varijantama raja

